REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/211-20

17. decembar 2020. godine

B e o g r a d

Z A P I S N I K

ŠESTE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 16. DECEMBRA 2020. GODINE

 Sednica je počela u 11,32 časova.

 Sednicom je predsedavala Snežana Paunović, zamenik predsedika Odbora.

 Sednici su prisustvovali: Vuk Mirčetić, Lav Grigorije Pajkić, prof. dr Marko Atlagić, Aleksandar Čotrić, mr Jadranka Jovanović, Nataša Mihailović Vacić (došla u toku druge tačke Dnevnog reda) i Željko Tomić, članovi Odbora.

 Sednici su prisustvovali: Ivana Popović (Sandra Božić), Zoran Tomić (mr Jadranka Jovanović), Milica Dačić (Milica Obradović) i Aleksandar Jovanović (Mira Petrović), zamenici članova Odbora.

 Sednici nisu prisustvovali članovi Odbora: Jovan Kolundžija, Ivan Tasovac, Milena Popović, Miloš Terzić, Jelica Sretenović i Rozalija Ekres, niti njihovi zamenici.

Pored članova Odbora sednici su prisustvovali: Zoran Lakićević, državni sekretar u Ministarstvu energetike i rudarstva, Slavica Trifunović, pomoćnik ministra za informisanje i medije u Ministarstvu kulture i informisanja i Olga Gekić, pomoćnik ministra za međunarodne odnose i evropske integracije u oblasti kulture u Ministarstvu kulture i informisanja.

 Na predlog predsedavajućeg, članovi Odbora su, jednoglasno (deset za), usvojili sledeći

D n e v n i r e d

1. Razmatranje Predloga zakona o izmenama Zakona o privremenom uređivanju načina naplate takse za javni medijski servis, koji je podnela Vlada, u pojedinostima;
2. Razmatranje Predloga zakona o dopuni Zakona o javnim medijskim servisima, koji je podnela Vlada, u načelu;
3. Razmatranje Predloga zakona o potvrđivanju Sporazuma o kinematografskoj koprodukciji između Vlade Republike Srbije i Vlade Republike Francuske, koji je podnela Vlada.

PRVA TAČKA DNEVNOG REDA: Razmatranje Predloga zakona o izmenama Zakona o privremenom uređivanju načina naplate takse za javni medijski servis, koji je podnela Vlada, u pojedinostima

U uvodnim napomenama, zamenik predsednika Odbora Snežana Paunović je obavestila prisutne članove da je na Predlog zakona o izmenama Zakona o privremenom uređivanju načina naplate takse za javni medijski servis, podneto ukupno dva amandmana, kao i da je Vlada dostavila Narodnoj skupštini Mišljenje na podnete amandmane.

 Nije bilo diskusije.

 Odbor je odlučio da predloži Narodnoj skupštini da odbije amandman na član 1. koji je podnela narodni poslanik Katarina Rakić (jedan za usvajanje amandmana, jedan protiv, osam nije glasalo).

 Odbor je odlučio da predloži Narodnoj skupštini da odbije amandman na član 2. koji su zajedno podneli narodni poslanici Šaip Kamberi, Enis Imamović, Selma Kučević, Nadije Bećiri, Mirsad Hodžić i Arđend Bajrami (deset nije glasalo).

 Odbor je, jednoglasno (deset za) usvojio predlog da se za izvestioca Odbora na sednici Narodne skupštine odredi Sandra Božić, predsednik Odbora.

DRUGA TAČKA DNEVNOG REDA: Razmatranje Predloga zakona o dopuni Zakona o javnim medijskim servisima, koji je podnela Vlada, u načelu

 U uvodnim napomenama, zamenik predsednika Odbora je obavestila prisutne članove da je Vlada Republike Srbije 11. decembra 2020. godine podnela Narodnoj skupštini Predlog zakona o dopuni Zakona o javnim medijskim servisima.

 Slavica Trifunović, pomoćnik ministra kulture i informisanja upoznala je članove Odbora sa Predlogom zakona o dopuni Zakona o javnim medijskim servisima.

 Istakla je da javni medijski servis ima izuzetno važnu ulogu u očuvanju i unapređenju demokratskih vrednosti u Republici Srbiji.

 Napomenula je da je ovim zakonom, između ostalog, propisano da se javni medijski servis mogu finansirati iz:

-takse za javni medijski servis;

- sredstava budžeta;

- komercijalnih prihoda;

- ostalih prihoda.

Naglasila je da je osnovni razlog zbog kojeg je Vlada uputila ovaj predlog zakona Narodnoj skupštini taj, da bi donošenjem ovog zakona Republika Srbija mogla da obezbedi stabilno i dovoljno finansiranje osnovne delatnosti javnog medijskog servisa, kako bi ovaj pravni subjekat bio u mogućnosti da ostvari javni interes u obasti javnog informisanja.

 Diskutovao je prof. dr Marko Atlagić.

 Prof. dr Marko Atlagić je zaključio da javni medijski servis na izuzetnom nivou ostvaruje vaspitnu funkciju, kao i da ima važnu ulogu u oblasti unapređenje opšteg obrazovanja u državi. S tim u vezi je istakao da smatra da je potrebno da Odbor, prilikom razmatranja Godišnjeg izveštaja Javne medijske ustanove „Radio televizija Srbije“, ohrabri ovu ustanovu da dodatno razvija one programske sadržaje koji imaju ulogu u vaspitanju dece.

 Odbor je, jednoglasno (11 za), odlučio da predloži Narodnoj skupštini da prihvati Predlog zakona o dopuni Zakona o javnim medijskim servisima, koji je podnela Vlada, u načelu.

Odbor je, jednoglasno (11 za) usvojio predlog da se za izvestioca Odbora na sednici Narodne skupštine odredi Sandra Božić, predsednik Odbora.

TREĆA TAČKA DNEVNOG REDA: Razmatranje Predloga zakona o potvrđivanju Sporazuma o kinematografskoj koprodukciji između Vlade Republike Srbije i Vlade Republike Francuske, koji je podnela Vlada

 U uvodnim napomenama, zamenik predsednika Odbora je obavestila prisutne članove da je Vlada Republike Srbije 11. decembra 2020. godine podnela Narodnoj skupštini Predlog zakona o potvrđivanju Sporazuma o kinematografskoj koprodukciji između Vlade Republike Srbije i Vlade Republike Francuske.

 Olga Gekić, pomoćnik ministra kulture i informisanja istakla je da je kinematografska koprodukcijska saradnja između Republike Srbije i Republike Francuske od izuzetnog značaja za kulturnu politiku naše zemlje.

 Napomenula je da je do 2017. godine na snazi bio jugoslovensko-fransuski sporazum u oblasti filma, potpisan još 1975. godine.

 Naglasila je da je Predlog zakona o potvrđivanju Sporazuma o kinematografskoj koprodukciji, rezultat intezivne saradnje koju su Filmski centar Srbije i Nacionalni centar za film i pokretne slike Republike Francuske uspostavili 2016. godine.

 Upoznala je članove Odbora sa nekim od najbitnijih pitanja regulisana ovim sporazumom i ujedno navela da se očekuje da Sporazum ojača kinematografsku koprodukciju dve države i njihove bilateralne odnose, kao i da ekonomski osnaži Republiku Srbiju.

 Diskutovala je mr Jadranka Jovanović.

 Mr Jadranka Jovanović je kao član Odbora i šef delegacije Narodne skupštine u Parlamentarnoj skupštini Frankofonije izrazila zadovoljstvo zbog toga što se ovaj predlog zakona našao u skupštinskoj proceduri.

 Upoznala je članove Odbora sa svojim radom u Parlamentarnoj skupštini Frankofonije, naglasivši između ostalog i to da je Republika Srbija u prethodnom sazivu Narodne skupštine postala pridruženi član ove organizacije.

Odbor je, jednoglasno (11 za) odlučio da predloži Narodnoj skupštini da prihvati Predlog zakona o potvrđivanju Sporazuma o kinematografskoj koprodukciji između Vlade Republike Srbije i Vlade Republike Francuske, koji je podnela Vlada.

Odbor je, jednoglasno (11 za) usvojio predlog da se za izvestioca Odbora na sednici Narodne skupštine odredi Sandra Božić, predsednik Odbora.

 Sednica je završena u 11,57 časova.

SEKRETAR ZAMENIK PREDSEDNIKA

 Dana Gak Snežana Paunović